IKA Hordaland

Interkommunalt arkiv i Hordaland, forkortet IKA Hordaland, er en offentlig virksomhet etablert i 1987. Virksomheten er et kommunalt samarbeidsorgan som skal sørge for at verdifullt arkivmateriale i eierkommunene blir tatt vare på og sikret som informasjonskilder for samtid og ettertid, og gjort tilgjengelig for offentlige virksomheter, forskning og andre administrative og kulturelle formål, jf. Lov om arkiv § 6 (arkivlova). Selve virksomheten er organisert med hjemmel i lov om interkommunale selskaper.Ved oppstarten i 1987 hadde IKA Hordaland 19 eierkommuner. I 1994 økte tallet på eiere til 32 kommuner, men det var først i år 2000 at samarbeidet ble gjort om til et interkommunalt selskap. Eierkommunene betaler årlig inn tilskudd til driften basert på folketallet. Selskapet sitt øverste organ er representantskapet der alle eierkommunene er representert. De velger et styre som forvalter selskapet og er ansvarlige for at dette blir drevet i samsvar med selskapet sitt formål, selskapsavtalen, samt retningslinjer vedtatt av representantskapet.
Daglig leder har ansvaret for den daglige driften av selskapet.


== Eierkommuner ==
Interkommunalt arkiv i Hordaland er per 2020 eid av følgende 24 kommuner i det som dekker tidligere Hordaland i nåværende Vestland fylke: Etne, Sveio, Bømlo, Stord, Fitjar, Tysnes, Kvinnherad, Ullensvang, Eidfjord, Ulvik, Voss, Kvam, Samnanger, Bjørnafjorden, Austevoll, Øygarden, Askøy, Vaksdal, Modalen, Osterøy, Alver, Austrheim, Fedje og Masfjorden kommuner.


== Depot ==
Interkommunalt arkiv i Hordaland tilbyr papirdepottjenester for samtlige eierkommuner, samt depot for elektroniske arkiv gjennom Kommunearkivenes digitale ressurssenter (KDRS). Arkivet har en magasinkapasitet på i overkant av 10 000 hyllemeter. Bestanden består i hovedsak av kommunalt arkivmateriale fra 1837 (Da kommunalt selvstyre ble innført) til 2019. Arkivet har også noe privatarkiver.
Magasinene skal gi arkivene beskyttelse mot skade fra vann, fukt, brann og annen skadelig påvirkning fra klima, miljø og skadedyr. Lokalene skal også være sikret mot skadeverk, innbrudd og uautorisert tilgang. Arkivdepotet skal motta, føre register, vedlikeholde, sikre, bevare og formidle samtlige eieres eldre og avsluttede arkiver, både på papir og de som er produsert elektronisk.
Interkommunalt arkiv i Hordaland er samlokalisert med Bergen byarkiv. Publikum kan få tilgang til arkivmateriale på en felles lesesal.


== Arkivkataloger og digitalisert materiale ==
Interkommunalt arkiv i Hordaland har ordnet og gjort tilgjengelig arkiver for alle eierkommunene. Katalogene er tilgjengelige på nettstedet arkivportalen.no.
Kolonnen Digitalisert materiale i tabellen ovenfor viser til geografisk tilhørighet for kildene per 1947. Geografisk tilhørighet er en obligatorisk klassering av kildene som publiseres til Digitalarkivet, og klasseringen benyttes i kildesøkene. Hensikten er å gi brukerne en mulighet til å søke etter kilder på grunnlag av hvilke geografiske områder kildene omfatter, uten at de trenger å kjenne til hvilket arkiv kildene tilhører. Søket Valestrand kommune vil for eksempel også resultere i kilder fra Stord og Finnås kommuner, fordi kommunegrensene til Valestrand inkluderer geografiske områder som på 1830- og 1880-tallet lå til Stord og Finnås kommuner, men som justert for kommunegrensene i 1947 ligger til Valestrand.


== Publikasjoner ==
Interkommunalt arkiv i Hordaland gav tidligere ut medlemsbladet Arkivjournalen. Bladet kom ut to til tre ganger årlig. Fra 1997 har IKA Hordaland vært medeier i det arkivfaglige tidsskriftet Arkheion.Andre publikasjoner utgitt av IKA Hordaland inkluderer:

1994 – Personvern og rettstryggleik: Rapport om Interkommunalt arkiv i Hordaland sitt arbeid med kommunale personregister. Bergen
1999 – Gjelsten, K., Valderhaug, G., & Interkommunalt arkiv i Hordaland: Depotordning for elektroniske arkiv: Rapport om bevaring av EDB-baserte arkivsystem frå kommunal forvaltning. Bergen
2000 – Arkivrettleiing for grunnskulen. Bergen
2000 – Eigenkontroll av arkivrutinar i kommunal forvaltning. Bergen
2017 – 30 år Interkommunalt arkiv i Hordaland. Bergen
2019 – Kommunane som forsvann: Kommunereforma på 1960-talet. Bergen
2020 - Aktørbeskrivelser for kommunal sektor. Bergen


== Se også ==
Skolekretsene i Hordaland


== Referanser ==


== Eksterne lenker ==
Offisiell side
IKA Hordaland på Digitalarkivet.no
IKA Hordaland på Arkivportalen.no